Det Økonomiske og Sociale Udvalgs udtalelse om "Kommissionens meddelelse til Europa-Parlamentet, Rådet, Det Økonomiske og Sociale Udvalg og Regionsudvalget - Evaluering af strategien for det indre marked - 2000"

(2001/C 14/02)

Kommissionen besluttede den 3. maj 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede María Sánchez Miguel til ordfører. Sektionen vedtog sin udtalelse den 27. september 2000.

Det Økonomiske og Sociale Udvalg vedtog på sin 376. plenarforsamling den 19. oktober 2000 følgende udtalelse med 87 stemmer for og 1 hverken for eller imod.

1. Indledning

1.1. Kommissionen har fremlagt en opdatering af strategien for det indre marked på grundlag af de beslutninger, der blev truffet på Det Europæiske Råds møde i Lissabon, hvori det understregedes, at, såfremt den gunstige økonomiske situation i Europa skal kunne udnyttes fuldt ud, skal lovgivningsrammen, som stimulerer innovation, investering og økonomisk effektivitet, og som blev godkendt af Det Europæiske Råd i Helsinki, bevares. Det drejer sig om den første af en række årlige revisioner af den strategi for det indre marked i Europa, som blev lagt i 1999.

1.2. Kommissionens meddelelse indeholder ingen væsentlig ændring af de strategiske mål fra den tidligere meddelelse fra slutningen af 1999, og de fire fastsatte mål bibeholdes:

- forbedring af borgernes livskvalitet

- effektivisering af EU's produkt- og kapitalmarkeder

- forbedring af erhvervsklimaet

- udnyttelse af fordelene ved det indre marked i en verden i forandring.

1.3. Denne meddelelse fastsætter en midlertidig prioritering af fastlagte foranstaltninger med henblik på at kontrollere, at de vedtages inden for den fastsatte frist, og at overvåge gennemførelsen af de foranstaltninger, der betragtes som en fortsat aktion på det indre marked med henblik på at gennemføre de fire ovennævnte mål, således at der fastsættes en prioriteret rækkefølge for dem ved udarbejdelsen af gennemførelsesforanstaltninger.

1.4. Der skelnes samtidig mellem lovgivningsmæssige og ikke-lovgivningsmæssige foranstaltninger, idet der lægges vægt på de foranstaltninger, hvis formål det er at følge op enten på hvidbøgerne, som det f.eks. er tilfældet med hvidbogen om levnedsmiddelsikkerhed, som indeholder de rådførte sektorers synspunkter, eller på foranstaltninger til fordel for Europas borgere med udgangspunkt i borgernes rettigheder.

1.5. Denne opdatering omfatter erfaringer fra iværksatte foranstaltninger og fra resultaterne af høringerne af arbejdsgiversammenslutninger og fagforeninger og forbruger- og miljøorganisationer, men der er navnlig taget hensyn til Europa-Parlamentets og ØSU's udtalelser. Kommissionen har i de lovgivningsmæssige instrumenter medtaget en del af de forslag, der er fremsat i udtalelserne.

2. Generelle bemærkninger

2.1. Den korte tid, der er forløbet, siden Kommissionen fremlagde sin forrige meddelelse om strategien for det indre marked(1), giver ØSU anledning til at bekræfte den holdning, som udvalget i det store og hele indtog i sin udtalelse til nævnte meddelelse, hvori det støtter princippet om, at foranstaltninger skal være toårige, og der skal være en årlig opfølgningscyklus. Derimod går ØSU ikke ind for offentliggørelsen af to resultattavler pr. år, da det kan konstateres, at dette i øjeblikket ikke giver de ønskede resultater på grund af det korte tidsrum og den omfattende lovgivningsmæssige procedure, som systemet med parlamentarisk fælles beslutningsprocedure medfører, hvilket forlænger tidsfristerne for den lovgivningsmæssige vedtagelse af de foreslåede foranstaltninger.

2.2. De resultater, som Kommissionen fremlagde i maj 2000, er lidet opmuntrende: Af de 53 aktioner, som blev fastlagt i november 1999, blev kun 26 afsluttet inden slutningen af juni 2000, hvilket delvis skyldtes manglende fremgang i Rådets arbejde og den langsommelige behandling i Parlamentet. Dette er en af grundene til, at der bør indføres et system med prioriteringsklassifikation, som det er nævnt i nærværende meddelelse og foreslået af ØSU i dets tidligere udtalelse, således at der lægges vægt på gennemførelsen af de prioriterede mål.

2.3. Det bør fremhæves, at visse foranstaltninger, der har betydning for, om det indre marked kommer til at fungere godt, er blevet udeladt, som f.eks.:

- offentlig støtte, der har stor betydning for markedets konkurrencedygtighed og

- fri bevægelighed for personer, hvortil skal føjes problemerne i forbindelse med den storstilede indvandring fra Østeuropa og Nordafrika.

2.4. På trods af resultaterne fremlægger Kommissionen i sin nyeste meddelelse nye foranstaltninger ud over de allerede eksisterende, blandt hvilke bør fremhæves de aktioner, som har til formål at ændre lovgivningen om lægemidler og kemikalier i EU og øge forbrugernes tillid ved hjælp af garantier for beskyttelse af sundhed og miljø.

2.5. Den konklusion, som Kommissionen kommer til i sin meddelelse, er på mange måder positiv, men den daglige praksis på det indre marked viser noget andet, eftersom der stadig findes for mange administrative hindringer for, at de europæiske virksomheder kan fungere godt, hvilket navnlig er tilfældet for de små og mellemstore virksomheder. Transaktioner på tværs af grænserne skaber fortsat usikkerhed hos forbrugerne på trods af fællesskabsforanstaltningerne. De arbejdere, der er en del af dette marked, har ikke noget ensartet medbestemmelsessystem, idet der stadig er nationale forskelle, hvad angår deres indflydelse på virksomhedsdriften.

3. Særlige bemærkninger om de fastlagte foranstaltninger

3.1. ØSU anser det for relevant, at de iværksatte foranstaltninger, der skal sikre gennemførelsen af de fire strategiske mål, som er af afgørende betydning for det indre markeds succes, gradueres efter betydning, således at de prioriterede foranstaltninger, for hvilke der er fastsat en tidsfrist, udgør rammen for institutionernes arbejde.

3.2. Forbedring af borgernes livskvalitet

3.2.1. Hvad angår de prioriterede foranstaltninger for hvert enkelt af de fire strategiske mål, bør navnlig de fremskridt fremhæves, der blev gjort på Det Europæiske Råds møde i Lissabon med henblik på at forbedre borgernes livskvalitet ved at fastsætte fire punkter, der har til formål at genoprette borgernes tillid til det indre marked i Europa.

3.2.2. Oprettelse af et forum for det indre marked, som foreslået af Rådet og Europa-Parlamentet, vil gøre det muligt at afdække de problemer, som borgere og små virksomheder støder på under udøvelse af deres rettigheder over for de nationale administrationer. ØSU mener, at Observatoriet for Det Indre Marked bør inddrages i lyset af dets evne til at analysere og klarlægge problemer, der opstår på det indre marked.

3.2.3. ØSU mener, at en aktion, der ville forbedre markedets funktion, er en styrkelse af udenretlige forligssystemer, som kan forenkle forholdet mellem forbrugere og virksomheder. Man må dog ikke forsømme at fastsætte regler for domstolsadgang(2).

3.2.4. Hvidbogen om fødevaresikkerhed(3) kan være et af de mest velegnede instrumenter til at genoprette tilliden hos de europæiske forbrugere, som gennem de seneste år har været vidner til en række skandaler, som har afsløret alvorlige mangler i procedurerne for kontrol af fødevaresikkerheden på det indre marked. ØSU anser det for nødvendigt, at de planlagte foranstaltninger gennemføres inden for de fastsatte frister, og at Fødevareagenturets medvirken er uvurderlig i den forbindelse.

3.2.5. Hvad angår transportsikkerheden, har en række ulykker i forbindelse med transport af råolie resulteret i, at der er fremsat forslag om en række lovgivningsmæssige foranstaltninger for at få placeret ansvaret for kulbrinteforureningen og for at få reguleret transporten i sårbare miljøer. I alle tilfælde bør der gives høj prioritering til vedtagelse af ansvarsregler på miljøområdet, som i øjeblikket er under debat i forbindelse med en hvidbog(4) med det formål at få indført regler om objektivt ansvar, der skal gælde for alle former for skader på miljøet og ikke blot skader i forbindelse med søtransport.

3.2.6. Anvendelse af moderne teknologi, og især Internettet, betragtes som en ideel måde til at fremme dialogen mellem borgerne og virksomhederne på. Selvom der dermed findes et godt system til fremme af denne dialog, må det dog bemærkes, at det kun kan fungere effektivt, såfremt der på den ene side findes et godt uddannelsessystem, hvor der allerede i skolerne undervises i anvendelse af disse teknologier, og på den anden side ydes støtte til erhvervelse af udstyret - ikke blot til virksomhederne, men også til mindre velstillede borgere og navnlig i landområderne.

3.3. Forbedring af erhvervsklimaet

3.3.1. Anvendelsen af euroen bliver en afgørende faktor for forbedringen af erhvervsklimaet. ØSU støtter de foranstaltninger, der er udarbejdet til at fjerne skattemæssige forvridninger. I denne sammenhæng understreger udvalget indholdet af sin tidligere udtalelse(5) om, at udarbejdelsen af et momssystem, som er baseret på oprindelseslandets principper, og som er tilstrækkeligt udviklet til at kontrollere skattesnyd på det indre marked, skal være langt fremme inden udvidelsen af EU. ØSU anbefaler indtrængende, at der ligeledes foretages en undersøgelse af skattetrykket på arbejdskraft med henblik på en bedre bekæmpelse af arbejdsløsheden. ØSU håber, at den skattepakke, der blev vedtaget af Det Europæiske Råd i Feira i Portugal, tager hensyn til ØSU's forslag til fremme af det indre markeds gnidningsløse funktion.

3.3.2. Hvad angår forenklingen af lovgivningen vedrørende det indre marked, henviser ØSU til bemærkningerne i sin initiativudtalelse(6) om dette emne, især med hensyn til:

- høring af ØSU om prioriterede foranstaltninger inden for SLIM-projektet

- analyse, foretaget af uafhængige organer, af virkningerne forud for hvert enkelt lovgivningsmæssigt projekt

- anerkendelse af den adfærdskodeks, som ØSU har udarbejdet, som bidrag til forenklingen.

3.3.3. Inden for rammerne af dette mål bør det understreges, at Vedtægten for Det Europæiske Selskab, som efter en årelang debat og mange ændringer både i vedtægten og det tilhørende direktiv om arbejdstagernes medbestemmelse endnu ikke er blevet vedtaget, skal gennemføres hurtigt.

3.3.3.1. De manglende regler inden for selskabsret vedrørende fusioner, navnlig fusioner på tværs af grænserne, skaber forvridninger blandt europæiske virksomheder. Dette får konsekvenser for medlemslandenes regeringer og er til stor skade for de implicerede parter, navnlig aktionærerne og arbejdstagerne i europæiske virksomheder.

3.3.3.2. I dag er kun konkurrencereglerne til rådighed og navnlig fusionsforordningen.

3.4. Effektivisering af EU's produkt- og kapitalmarkeder

3.4.1. Dette mål nås ved hjælp af foranstaltninger, som inden for det generelle skema har vist sig at være de mest effektive. Liberaliseringen af sektorerne for tjenesteydelser går støt fremad, selvom nogle medlemslande bevarer offentlig deltagelse i disse sektorer.

3.4.2. På trods af den positive vurdering af liberaliseringen af tjenesteydelserne må det understreges, at dette ikke må resultere i, at der opstår oligopoler, som er i strid med den frie konkurrence og imod det egentlige mål med de tjenesteydelser, der har fundamental betydning for alle Europas borgere; kvaliteten og de konkurrencedygtige priser skal bevares.

3.4.3. Det finansielle marked er en vigtig faktor for, at det indre marked kan fungere effektivitet, og tilpasningen af de direktiver, der ændrer reglerne for regnskabspraksis for erhvervsvirksomhederne, og navnlig finansieringsselskaberne, gør det muligt for disse at vinde indpas på de internationale værdipapirmarkeder ved hjælp af en harmonisering af regnskabsreglerne. Gennemførelsen af handlingsplanen for risikovillig kapital vil også gøre fleksibiliteten på værdipapirmarkedet større og fremme skridtet mod et ensrettet system, der gør det muligt at etablere et europæisk værdipapirmarked, som har plads til de nye højteknologiværdipapirer, der er strategisk vigtige for den økonomiske udvikling og beskæftigelsen i EU.

3.4.4. Hvad angår fremme af innovative foranstaltninger, prioriteres beskyttelse af den industrielle og intellektuelle ejendomsret højt. ØSU glæder sig over, at Kommissionen for nylig har fremlagt et forslag til forordning om et fællesskabspatent. Dermed imødeses ligeledes en gammel anmodning fra ØSU om at etablere et instrument til beskyttelse af patenter i Europa.

3.4.5. Der bør ligeledes gøres opmærksom på nødvendigheden af at vedtage regler for transport- og energiområdet og navnlig direktiver om fælles regler for det indre marked for elektricitet og for naturgas. Eksempelvis må direktivet om liberaliseringen af posttjenesterne ændres for, at universaltjenesterne kan fungere.

4. Konklusioner

4.1. ØSU anser det for positivt, at der årligt fremlægges en revision af strategien for det indre marked i Europa; navnlig hvad angår fastlæggelsen af en prioriteringsrækkefølge af de fastlagte foranstaltninger. Ikke desto mindre bør lovgivningsprocedurerne tages i betragtning med henblik på at overholde de fastsatte frister for at lette det indre markeds funktion.

4.2. Med hensyn til de fastsatte strategiske mål, som har indflydelse på borgernes livskvalitet, er det nødvendigt at udvikle de foranstaltninger, der er fastsat i hvidbogen om sikkerhed på fødevareområdet og oprettelsen af Fødevareagenturet for at genoprette de europæiske forbrugeres tillid til det indre marked i Europa.

4.3. Den skattemæssige harmonisering og den pakke af foranstaltninger til opnåelse heraf, der blev vedtaget af Ministerrådet på topmødet i Feira i Portugal, er et af de prioriterede områder, som ØSU fremhæver med henblik på at komme skattesvig til livs.

4.4. I tråd med målet om at forbedre erhvervsklimaet er det ligeledes nødvendigt at forenkle lovgivningen vedrørende det indre marked, for at gennemførelsen af reglerne kan være overkommelig for alle virksomheder og navnlig for små og mellemstore virksomheder.

4.5. ØSU mener, at vedtagelsen af Statutten for Det Europæiske Selskab er en af de vigtigste forudsætninger for, at det indre marked kan fungere gnidningsløst, ikke blot som et velegnet instrument i forbindelse med fusioner mellem virksomheder, men også med henblik på kanalisering af arbejdstagernes deltagelse i virksomhedernes udvikling.

Bruxelles, den 19. oktober 2000.

Göke Frerichs

Formand for

Det Økonomiske og Sociale Udvalg

(1) Strategien for EU's indre marked og henstillinger vedrørende revurderingen af de målrettede aktioner - EFT C 140 af 18.5.2000, s. 36.

(2) Kommissionens forslag til Rådets forordning (EF) om retternes kompetence og om anerkendelse og fuldbyrdelse af retsafgørelser i borgerlige sager, herunder handelssager, EFT C 117 af 26.4.2000, s. 6.

(3) Hvidbog om fødevaresikkerhed - EFT C 204 af 18.7.2000, s. 21.

(4) EFT C 268 af 19.9.2000.

(5) Strategien for EU's indre marked og henstillinger vedrørende revurderingen af de målrettede aktioner - EFT C 140 af 18.5.2000, s. 36.

(6) Regelforenkling i det indre marked.